‘સ્ત્રીઓ ડૉક્ટર ન બની શકે કારણકે ચીરફાડમાં બધું લોહીયાળ, લાલ લાલ થઈ જવાનું એ જોઈને સ્ત્રીઓ ગભરાઈ જાય એવું કહેતા લોકોને ક્યાં ખબર છે કે આ લાલાશ સાથેનો અમારો નાતો તો નાનપણથી બંધાયેલો.. એનો ડર અમને હોય?’ આ માનસિકતાની સામે લડત ચલાવનાર ડૉ. આનંદીબાઈનો સંઘર્ષ ત્યારે શરૂ થયો જ્યારે ચૌદ વર્ષની ઉંમરે તેમનું બાળક જન્મ પછી તરત મૃત્યુ પામ્યું, અને એમનો ઈલાજ કરવા કોઈ તબીબ ન આવ્યા કારણકે એક પુરુષ તબીબ મહિલનો ઈલાજ કઈ રીતે કરી શકે? તેમણે નક્કી કર્યું કે આવી હતભાગી સ્ત્રીઓને બચાવવા તેમણે પોતે જ તબીબ બનવું જોઈશે અને આ નિર્ણય પછી એના માટે જીવનપર્યંત તેઓ મહેનત કરતા રહ્યાં.